90. schôdza NR SR - 3.deň - A. dopoludnia
Dátum: 2023-05-04
Poslanec: Krajčí, Marek (OĽANO)
Druh vystúpenia: Vystúpenie v rozprave

65. Vážený pán predsedajúci, ospravedlňujem sa, mal som rozhovor, ktorý sa pretiahol. Dovoľte, aby som vystúpil k tomuto návrhu, najmä kvôli tomu, aby som predložil pozmeňujúci návrh. Ide o pozmeňujúci návrh, ktorý sme identifikovali aj na mimoriadnom zdravotníckom výbore. Odporučila ho predložiť aj pani Vašáková z Úradu vlády, samozrejme, súhlasí s ním aj ministerstvo zdravotníctva, bol prediskutovaný a jeho znenie s ministerstvom dopravy, takisto s predkladateľmi, vďaka ktorým tento pozmeňujúci návrh predkladám, vkladám do tohto návrhu zákona, takisto aj s podpredsedom vlády Štefanom Holým. Ide o to, aby sme v súvislosti s prípravou projektu výstavby univerzitnej nemocnice v lokalite Rázsochy, ktoré sú momentálne naozaj v sklze, z časového hľadiska za kritickú časť procesu považujeme ustanovenie zákona č. 254/1998 Z. z. o verejných prácach v znení neskorších predpisov, ktorý sa týka výkonu štátnej expertízy. Tieto zadefinujú záverečné stanovisko EIA ako nevyhnutnú súčasť podkladov, bez ktorého nie je možné vyhotoviť protokol o vykonaní štátnej expertízy. Keďže proces posudzovania vplyvov na životné prostredie v prípade zložitých stavieb, akými sú aj nemocnice, trvá 9 až 12 mesiacov, v prípade projektu by došlo k oddialeniu spracovania štátnej expertízy, a tým aj možnosti vyhlásiť verejné obstarávanie, keďže výsledok štátnej expertízy je predpokladanou hodnotou zákazky z hľadiska verejného obstarávania. Na základe uvedeného je preto navrhnuté modifikovať požiadavku na ukončený proces posudzovania vplyvov na životné prostredie ako podmienku spracovania protokolu zo štátnej expertízy v prípade investícií, na ktoré vláda vydá osvedčenie o významnej investícii podľa osobitného predpisu. Z tohoto dôvodu teda predkladám tento pozmeňujúci návrh zákona s cieľom definovať výnimku pre stavby s vydaným osvedčením o významnej investícii, ktorá by sa tým pádom mala vzťahovať len na naozaj malý okruh stavieb a proces výkonu štátnej expertízy štandardizovaných stavieb by nebol v budúcnosti narušený. Tiež treba upozorniť, že navrhovaná úprava zároveň nijako neovplyvňuje záväznosť výsledku posúdenia vplyvu na životné prostredie oproti súčasnosti. A teda pokiaľ sa využije klauzula v tomto legislatívnom návrhu, tak, samozrejme, bude veľmi nevyhnutné zabezpečiť to, aby celá štátna expertíza, aj keď sa bude realizovať v procese samotnej EIA, koniec-koncov rešpektovala samotný výsledok. Teda pôvodne sa plánovalo, že by sa mohla realizovať oveľa skôr. V súčasnosti má Úrad vlády a teda aj tí, ktorí zastrešujú realizáciu projektu Rázsochy, v úmysle využiť túto možnosť aj úplne pred koncom ukončenia samotnej štúdie EIA, aby sa získalo v čase približne okolo šiestich týždňov, môže to byť čas, ktorý môže byť rozhodujúci aj v súvislosti s tým, aby boli splnené a dodržané míľniky, ktoré stanovuje Európska komisia v prípade nenávratného finančného prostriedku z plánu obnovy. Takže dovoľte, aby som prečítal tento pozmeňujúci návrh poslanca Národnej rady Slovenskej republiky Mareka Krajčího k návrhu poslancov Národnej rady Slovenskej republiky Miloša Svrčeka, Jaroslava Karahutu a Jozefa Lukáča na vydanie zákona o zmene a doplnení niektorých zákonov v súvislosti s reformou stavebnej legislatívy (tlač 1498). V návrhu zákona navrhujem tieto zmeny a doplnenia: V čl. XXIV (zákon o verejných prácach) sa za bod 2 vkladajú nové body 3 až 8, ktoré znejú: „3. V poznámke pod čiarou k odkazu 1d sa slová „§ 37 zákona" nahrádzajú slovom „zákon". 4. V § 9 ods. 3 sa na konci pripája táto veta: „V prípade stavebného zámeru s vydaným osvedčením o významnej investícii podľa osobitného predpisu 1e) stavebný zámer obsahuje príslušnú dokumentáciu stavebného zámeru a záverečné stanovisko, 1d) ak už bolo vydané." Poznámka pod čiarou k odkazu 1e) znie: „ 1e) Zákon č. 371/2021 Z. z. o významných investíciách." 5. V § 10 ods. 3 písm. c) sa na konci pripájajú tieto slová: „a osvedčenie o významnej investícii podľa osobitného predpisu, 1e) ak bolo vydané." 6. V § 10 ods. 7 písm. h) sa na konci pripájajú tieto slová: „s výnimkou stavebného zámeru s vydaným osvedčením o významnej investícii podľa osobitného predpisu, 1e) pre ktorý nebolo vydané záverečné stanovisko, 1d) ". 7. V § 11 odsek 4 znie: „(4) Ak ide o stavebný zámer, pre ktorý sa vyžaduje aj záverečné stanovisko podľa osobitného predpisu, 1d) ministerstvo nemôže vyhotoviť protokol bez tohto stanoviska s výnimkou stavebného zámeru, na ktorý bolo vydané osvedčenie o významnej investícii podľa osobitného predpisu. 1e) '' 8. V § 11 ods. 5 sa odkaz na poznámku pod čiarou „ 1) " nahrádza odkazom na poznámku pod čiarou „ 1d) "." Doterajšie body čl. XXIV sa primerane prečíslujú. Dvadsaťštyri je napísané rímskym. Nové body 3 až 8 nadobúdajú účinnosť 15. júna 2023, čo sa premietne do ustanovenia o účinnosti návrhu zákona. Ďakujem, skončil som.